钦定古今图书集成/明伦汇编/官常典/第783卷 > 苏弁
## 钦定古今图书集成/明伦汇编/官常典/第783卷 > 苏弁

按《唐书苏世长传》：“世长从孙弁，字元容，擢进士，调奉
天主簿。德宗出狩，而县令计事在府，官属皆惶恐，欲
遁走。弁曰：‘昔肃宗幸灵武，至新平、安定，二太守坐伏
匿，斩以徇。诸君知之乎’？众乃定。车驾至，储偫毕给，帝
嘉之，试大理司直。朱泚平，进监察御史，擢累仓部郎
中，判度支案。裴延龄死，帝召弁见延英，赐紫衣金鱼”，
以度支郎中副知度支事，位郎中上。知度支有副自
弁始。弁通学术，吏事精明，承延龄后，平赋缓役，略烦
苛，人赖其宽。久之，迁户部侍郎，判度支，改太子詹事。
旧制，詹事位在太常、宗正卿下，御史中丞窦参卑之，
徙班河南、太原尹下。弁造朝，辄就旧著，有司疑，诘，绐
曰：“我已白宰相，复旧班。”殿中侍御史邹儒立劾奏，待
罪金吾，有诏原罪。坐前以腐粟给边，贬汀州司户参
军。是时，兄衮为赞善大夫，冕京兆士曹参军，以弁故，
贬衮永州，冕信州司户参军。衮年老，瞑不能视，帝闵
之，听还。又有称冕才者，帝悔不用，而衮以老先还，重
追冕。更问大臣昆弟可任者，左右以王绍之兄纾、韩
皋之兄群对，帝乃擢纾右补阙，群考功员外郎，冕遂
不复用。数年，起弁为滁州刺史，卒。弁聚书至二万卷，
手自雠定，当时称“与《秘府》埒。”弁之判度支，方大旱，州
县有逋米，断贞元八年以前凡三百八十万斛，人亡
数在，弁奏请出以贷贫民，至秋而偿，诏可。当时讥其罔君云。